VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

DĖL VALSTYBINĖS MAISTO IR VETERINARIJOS TARNYBOS DIREKTORIAUS 2015 M. SAUSIO 28 D. ĮSAKYMO NR. B1-59 „DĖL ŪKIO SUBJEKTŲ VEIKLOS PATIKRINIMŲ TAISYKLIŲ PATVIRTINIMO“ PAKEITIMO

2024 m. rugsėjo 11 d. Nr. B1-946

Vilnius

Vadovaudamasi Valstybinės maisto ir veterinarijos tarnybos nuostatų, patvirtintų Lietuvos Respublikos Vyriausybės 2000 m. birželio 28 d. nutarimu Nr. 744 „Dėl Valstybinės maisto ir veterinarijos tarnybos nuostatų patvirtinimo“, 20.4 papunkčiu:

1. P a k e i č i u Valstybinės maisto ir veterinarijos tarnybos direktoriaus 2015 m. sausio 28 d. įsakymą Nr. B1-59 „Dėl Ūkio subjektų veiklos patikrinimų taisyklių patvirtinimo“ ir jį išdėstau nauja redakcija:

„VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

DĖL ŪKIO SUBJEKTŲ VEIKLOS PATIKRINIMŲ TAISYKLIŲ PATVIRTINIMO

Vadovaudamasis Lietuvos Respublikos viešojo administravimo įstatymo 33 straipsnio 2 ir 4 dalimis, Valstybinės maisto ir veterinarijos tarnybos nuostatų, patvirtintų Lietuvos Respublikos Vyriausybės 2000 m. birželio 28 d. nutarimu Nr. 744 „Dėl Valstybinės maisto ir veterinarijos tarnybos nuostatų patvirtinimo“, 20.4 papunkčiu ir siekdamas užtikrinti vienodą Valstybinės maisto ir veterinarijos tarnybos praktiką vykdant planinius ir neplaninius ūkio subjektų veiklos patikrinimus:

1.	T v i r t i n u Ūkio subjektų veiklos patikrinimų taisykles (pridedama).

2. N u s t a t a u, kad Valstybinės maisto ir veterinarijos tarnybos informacinėse sistemose pildomų ir (ar) jose formuojamų patikrinimo akto ir jo priedo formų ir šiuo įsakymu tvirtinamų patikrinimo akto ir jo priedo formų grafinis vaizdas gali skirtis.

3. P a v e d u įsakymo vykdymo kontrolę Valstybinės maisto ir veterinarijos tarnybos direktoriaus pavaduotojui pagal administruojamas sritis.“

2.	P r i p a ž į s t u netekusiais galios:

2.1. Valstybinės maisto ir veterinarijos tarnybos direktoriaus 2000 m. rugpjūčio 23 d. įsakymą Nr. 218 „Dėl Pavedimų atlikti ūkio subjekto veiklos tikrinimą ir atlikti ūkio subjekto veiklos priežiūrą formų patvirtinimo“ su visais pakeitimais ir papildymais;

2.2. Valstybinės maisto ir veterinarijos tarnybos direktoriaus 2006 m. balandžio 24 d. įsakymą Nr. B1-297 „Dėl patikrinimo akto formos patvirtinimo“ su visais pakeitimais ir pildymais.

3.	N u s t a t a u, kad:

3.1. šis įsakymas, išskyrus jo 2.2 papunktį, įsigalioja 2024 m. lapkričio 1 d.

3.2. šio įsakymo 2.2 papunktis įsigalioja 2028 m. sausio 1 d.;

3.3. iki 2027 m. gruodžio 31 d. gali būti pildomi patikrinimo aktai ir jų priedai, kurių formos patvirtintos Valstybinės maisto ir veterinarijos tarnybos direktoriaus 2006 m. balandžio 24 d. įsakymu Nr. B1-297 „Dėl patikrinimo akto formos patvirtinimo“, ir patikrinimo aktai ir kontroliniai klausimynai, kurių formos nustatytos šiuo įsakymu nauja redakcija išdėstytų Ūkio subjektų veiklos patikrinimų taisyklių 3–5 prieduose;

3.4. nuo 2028 m. sausio 1 d. pildomi tik šiuo įsakymu nauja redakcija išdėstytų Ūkio subjektų veiklos patikrinimų taisyklių 3–5 prieduose nustatytos formos patikrinimo aktai ir kontroliniai klausimynai.

Direktorė	Audronė Mikalauskienė

PATVIRTINTA

Valstybinės maisto ir veterinarijos tarnybos

direktoriaus 2015 m. sausio 28 d.

įsakymu Nr. B1-59

(Valstybinės maisto ir veterinarijos tarnybos

direktoriaus 2024 m. rugsėjo 11 d.

įsakymo Nr. B1-946 redakcija)

ŪKIO SUBJEKTŲ VEIKLOS PATIKRINIMŲ TAISYKLĖS

I SKYRIUS

BENDROSIOS NUOSTATOS

1. Ūkio subjektų veiklos patikrinimų taisyklės (toliau – Taisyklės) nustato Valstybinės maisto ir veterinarijos tarnybos (toliau – VMVT) ūkio subjektų veiklos patikrinimų (toliau – patikrinimai) rūšis, pagrindus, planinių ir neplaninių patikrinimų organizavimo, atlikimo tvarką, ūkio subjektų pirmaisiais metais po jų veiklos pradžios priežiūros ypatumus, VMVT pareigūnų, atliekančių planinius ir neplaninius patikrinimus, ir ūkio subjektų teises ir pareigas.

2. Taisyklės netaikomos VMVT vykdomai kitai oficialiai veiklai, kurią reglamentuoja tos pačios sektorinės taisyklės, kurių vykdymas užtikrinamas vykdant ir valstybinę kontrolę: leidimų (licencijų), įskaitant ir ūkio subjektų veiklos registraciją ar patvirtinimą, išdavimui, epizootinei priežiūrai ir stebėsenai, taip pat veterinarijos dokumentų, įskaitant sertifikatus, išdavimui.

3. Taisyklės parengtos vadovaujantis Lietuvos Respublikos viešojo administravimo įstatymu, Valstybinės maisto ir veterinarijos tarnybos nuostatais, patvirtintais Lietuvos Respublikos Vyriausybės 2000 m. birželio 28 d. nutarimu Nr. 744 „Dėl Valstybinės maisto ir veterinarijos tarnybos nuostatų patvirtinimo“, ir kitais VMVT funkcijas, vykdant ūkio subjektų veiklos priežiūrą, reglamentuojančiais teisės aktais.

4. Taisyklėse vartojamos sąvokos:

4.1. Ūkio subjekto veiklos administracinis patikrinimas – nuotolinis ūkio subjekto veiklos patikrinimas ir (ar) tyrimas, siekiant įvertinti ūkio subjekto vykdomos (-ų) veiklos (-ų) atitiktį teisės aktų reikalavimams ir ūkio subjekto pateiktų ir (ar) informacinėse sistemose saugomų duomenų teisingumą, nevykstant į ūkio subjekto vykdomos (-ų) veiklos (-ų) vietą (-as), įskaitant ir pareiškėjo, paramos ir (arba) pagalbos gavėjo per mobiliąją programą „NMA agro“ pateikiamų duomenų, dokumentų, nuotraukų ir (ar) kitų įrodymų patikrinimą.

4.2. Ūkio subjekto veiklos planinis patikrinimas – Valstybinės maisto ir veterinarijos tarnybos sudarytuose valstybinės kontrolės planavimo dokumentuose numatytas ūkio subjektų veiklos patikrinimas.

4.3. Valstybinės maisto ir veterinarijos tarnybos pareigūnas (toliau – VMVT pareigūnas) – Valstybinės maisto ir veterinarijos tarnybos darbuotojas, atliekantis viešojo administravimo funkcijas ir pagal pareigybės aprašymą turintis įgaliojimus duoti nepavaldiems asmenims teisės aktų nustatytus privalomus vykdyti nurodymus.

4.4. Kitos Taisyklėse vartojamos sąvokos atitinka Viešojo administravimo įstatyme, Europos Sąjungos ir nacionaliniuose maisto, su maistu besiliečiančių gaminių ir medžiagų, veterinarijos sritis reglamentuojančiuose teisės aktuose vartojamas sąvokas.

5. VMVT direktorius ar jo įgaliotas asmuo prireikus atskiru administraciniu sprendimu gali pavesti atlikti konkretaus ūkio subjekto veiklos patikrinimą ir (ar) jame dalyvauti pagal kompetenciją kitiems VMVT darbuotojams.

II SKYRIUS

PATIKRINIMŲ RŪŠYS IR PAGRINDAI

6. VMVT, vykdydama oficialią kontrolę, pagal kompetenciją atlieka planinius ir neplaninius patikrinimus.

7. Planinių ir neplaninių patikrinimų tikslas – informacijos apie ūkio subjekto veiklą surinkimas, pagal surinktą informaciją ūkio subjekto veiklos atitikties teisės aktų ir / ar ūkio subjektų savikontrolės sistemos reikalavimams vertinimas, metodinės pagalbos ūkio subjektui teikimas.

8. Ūkio subjekto veikla gali būti tikrinama nenuotoliniu (atvykus į jo veiklos vykdymo vietą) (toliau – patikrinimas vietoje) ir (arba) nuotoliniu būdu, vykdant ūkio subjekto veiklos administracinį patikrinimą (toliau – administracinis patikrinimas). Administracinis patikrinimas gali būti atliekamas, jeigu ūkio subjekto veiklos duomenis galima patikrinti naudojant administracines priemones, pvz.: informacines sistemas, duomenų bazes, mobiliąsias programas, ūkio subjekto informaciją, pateiktą VMVT ar VMVT Priežiūros departamentui ir (ar) VMVT Priežiūros departamento apygardos (-ų) priežiūros skyriui (-iams) nuotoliniu būdu, ir kt.

9. Planiniai patikrinimai planuojami vadovaujantis Lietuvos Respublikos žemės ūkio ministro, aplinkos ministro, sveikatos apsaugos ministro, ekonomikos ir inovacijų ministro bendru įsakymu tvirtinamais VMVT strateginiu veiklos planu, Lietuvos Respublikos daugiamečiu nacionaliniu kontrolės planu ir VMVT direktoriaus įsakymu tvirtinamu VMVT metiniu veiklos planu, VMVT veiksmų planais.

10. Neplaninis patikrinimas atliekamas, kai VMVT direktorius, VMVT direktoriaus įgaliotas asmuo, VMVT Priežiūros departamento direktorius ar VMVT Priežiūros departamento apygardos priežiūros skyriaus vedėjas priima motyvuotą sprendimą atlikti šį patikrinimą.

III SKYRIUS

PLANINIŲ PATIKRINIMŲ ORGANIZAVIMO TVARKA

11. Planiniai patikrinimai vykdomi pagal VMVT parengtus ir patvirtintus atitinkamo laikotarpio valstybinės kontrolės planavimo dokumentus, kuriuos sudaro VMVT atitinkamu laikotarpiu tikrintinų ir (ar) audituojamų ūkio subjektų valstybinės kontrolės planai, valstybinių mėginių paėmimo tirti planai, kiti pagal Lietuvos Respublikos Vyriausybės nutarimus ir (ar) bendradarbiavimo sutartis VMVT rengiami valstybinės kontrolės planai, ir / ar kontrolės planavimo nurodymai, parengti vadovaujantis VMVT direktoriaus įsakymais.

12. Rengiant VMVT valstybinės kontrolės planavimo dokumentus vadovaujamasi:

12.1. efektyvaus išteklių naudojimo, funkcijų atskyrimo ir rotacijos principais;

12.2. optimalaus darbo krūvio paskirstymo principais;

12.3. rizikos pagrindu pagrįstu ūkio subjekto tikrinimo dažnumo nustatymu;

12.4. administravimo ir kontrolės informacinių sistemų duomenimis;

12.5. VMVT planavimo dokumentuose nustatytais tikslais ir prioritetais.

13. VMVT valstybinės kontrolės planavimo dokumentai gali būti keičiami / tikslinami esant pagrįstoms priežastims, t. y. atsiradus vidiniams ar išoriniams veiksniams, turintiems įtakos suplanuotiems veiksmams (priemonėms), pavyzdžiui, įvykus ekstremaliam įvykiui, pasikeitus teisės aktams, atsižvelgus į ūkio subjektų rizikos vertinimo (perskaičiavimo) duomenis, naujai veiklą pradėjusius vykdyti / nutraukusius veiklą ūkio subjektus ar pan.

14. Vadovaujantis 2017 m. kovo 15 d. Europos Parlamento ir Tarybos reglamento (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas), su visais pakeitimais 9 straipsnio 4 dalimi:

14.1. VMVT valstybinės kontrolės planavimo dokumentai, jų pakeitimai viešai neskelbiami;

14.2. planiniai patikrinimai atliekami be išankstinio įspėjimo, išskyrus Taisyklių 15 punkte nustatytus atvejus.

15. Ūkio subjektai apie planinius patikrinimus iš anksto informuojami, kai toks informavimas yra pagrįstas ir būtinas siekiant tinkamai atlikti valstybinę kontrolę (kai iš anksto nepranešus apie patikrinimą, valstybinę kontrolę vykdantys VMVT pareigūnai negalės įvertinti ūkio subjekto veiklos vykdymo vietos ir (ar) patalpų, vykdomos veiklos procesų, gauti su ūkio subjekto veikla susijusių dokumentų ar surinkti kitų duomenų apie ūkio subjekto vykdomą veiklą). Ūkio subjektai apie planinius patikrinimus informuojami, kai atliekamas:

15.1. ūkio subjekto savikontrolės sistemos auditas ir su maistu besiliečiančių gaminių ir medžiagų veiklos vykdytojų auditas, veterinarinių vaistų geros gamybos praktikos patikrinimas;

15.2. ūkio subjekto vykdomos veiklos pagal užsakymus, sezoninės veiklos, namuose gaminamo maisto bei mažais kiekiais iš augalinių maisto produktų gaminamo ir tiekiamo galutiniams vartotojams maisto tvarkymo patikrinimas;

15.3. ūkio subjekto patikrinimas pagal Nacionalinės mokėjimo agentūros prie Žemės ūkio ministerijos (toliau – NMA) pateiktus pareiškėjų sąrašus;

15.4. žuvų perdirbimo laivų, laivų šaldiklių, laivų šaldytuvų, žvejybos laivų patikrinimas;

15.5. ūkio subjektų, užsiimančių tik pirmine gamyba, patikrinimas;

15.6. administracinis patikrinimas;

15.7. gyvūnų augintinių veisėjų, kurie veisimo veiklą vykdo gyvenamosiose patalpose, veiklos patikrinimas;

15.8. veterinarijos paslaugų teikėjų, neturinčių patvirtintų veterinarijos paslaugų teikėjo patalpų, veiklos patikrinimas;

15.9. ūkio subjektų, teikiančių maisto, pašarų ar gyvūnų gabenimo (pervežimo) paslaugas, veiklos patikrinimas.

16. Taisyklių 15 punkte nurodytais atvejais (išskyrus nurodytus Taisyklių 15.3 papunktyje) ūkio subjektai apie numatytus planinius patikrinimus informuojami elektroninio ryšio priemonėmis, nesant techninių galimybių – paštu, likus ne mažiau kaip 10 darbo dienų iki suplanuotos ūkio subjekto veiklos planinio patikrinimo datos, pateikiant pranešimą apie patikrinimą (1 priedas), kuriame nurodomas patikrinimo pagrindas, terminas, dalykas ir preliminarių dokumentų, kuriuos ūkio subjektas turi pateikti patikrinimą atliekantiems VMVT pareigūnams, sąrašas, taip pat informacija, kokie patikrinimo aktai bus pildomi patikrinimo metu ir nuoroda, kur jie viešai skelbiami, jeigu specialieji teisės aktai nenustato kitaip.

Atliekant planinius administracinius patikrinimus, ūkio subjektai laikomi informuotais apie numatomą atlikti planinį administracinį patikrinimą ir 10 darbo dienų terminas skaičiuojamas nuo pranešimo išsiuntimo dienos, jei pranešimas ūkio subjektui išsiunčiamas elektroniniu būdu. Jei ūkio subjektui pranešimas apie numatomą atlikti planinį administracinį patikrinimą išsiunčiamas registruotu paštu, ūkio subjektas laikomas informuotu ir 10 darbo dienų terminas skaičiuojamas nuo dienos, kuri nurodyta išsiuntimą patvirtinančiame pašto spaude.

Atliekant planinius patikrinimus pagal NMA pateiktus pareiškėjų sąrašus, pranešimas apie patikrinimą, nurodytas Taisyklių 1 priede, nesiunčiamas. VMVT pareigūnai ūkio subjekto išankstinio informavimo būdą pasirenka pagal turimus tikrintinų ūkio subjektų kontaktinius duomenis ir laikantis specialiuosiuose teisės aktuose nustatyto reikalavimo dėl trumpiausio laikotarpio, prieš kurį gali būti pranešama apie patikrinimą ir kuris negali būti ilgesnis nei 14 dienų. Prieš atliekant patikrinimus, susijusius su paramos už ūkinius gyvūnus paraiškomis, ūkio subjektas apie patikrinimą informuojamas ne anksčiau kaip prieš 48 valandas (išskyrus objektyviomis aplinkybėmis pateisinamus atvejus).

17. Planinis patikrinimas, apie kurį ūkio subjektas buvo informuotas Taisyklių 15 punkte nustatyta tvarka, vykdomas nepaisant to, ar ūkio subjektas patvirtino pranešimo apie patikrinimą gavimą, ar ne.

18. Planiniai patikrinimai gali būti atliekami ne dažniau kaip 2 kartus per kalendorinius metus, išskyrus atvejus, kai Lietuvos Respublikos įstatymai, Lietuvos Respublikos Vyriausybės nutarimai ir (ar) Europos Sąjungos teisės aktai nustato konkretų tam tikros veiklos patikrinimų dažnumą.

19. Pirmą kartą planinis patikrinimas gali būti atliekamas praėjus ne mažiau kaip šešiems mėnesiams po licencijos ūkio subjektui išdavimo, išskyrus atvejus, kai licencija ūkio subjektui išduota be jo veiklos patikrinimo vietoje.

20. VMVT nevykdo planinio patikrinimo, jeigu paaiškėja, kad tuo metu ūkio subjekte kitos kompetentingos institucijos jau atlieka du ir daugiau planinių jo veiklos patikrinimų. Jeigu ši aplinkybė paaiškėja atvykus į ūkio subjekto veiklos vykdymo vietą, VMVT pareigūnas, kuriam pavesta atlikti patikrinimą, žodžiu informuoja ūkio subjekto atsakingą asmenį, kad planinis patikrinimas nebus vykdomas tą dieną. Jeigu ūkio subjektui Taisyklių 15 punkte nustatyta tvarka buvo pranešta apie patikrinimo datą, tačiau atvykus į ūkio subjekto veiklos vykdymo vietą paaiškėja šiame punkte nurodyta aplinkybė, VMVT pareigūnas, kuriam pavesta atlikti patikrinimą, papildomai žodžiu informuoja ūkio subjektą, kad Taisyklių 15 punkte nustatyta tvarka jam bus pranešta apie naują jo veiklos patikrinimo datą.

21. Patikrinimo (patikrinimo vietoje arba administracinio patikrinimo) maksimali trukmė neturi viršyti 5 kalendorinių dienų, išskyrus atvejus, kai Lietuvos Respublikos įstatymai, Lietuvos Respublikos Vyriausybės nutarimai ir (ar) Europos Sąjungos teisės aktai nustato galimą ilgesnę tam tikros veiklos patikrinimo trukmę. Į administracinio patikrinimo trukmę neįskaičiuojamas laikotarpis, per kurį ūkio subjektas VMVT prašymu turi pateikti papildomą informaciją, dokumentus.

IV SKYRIUS

NEPLANINIŲ PATIKRINIMŲ ORGANIZAVIMO TVARKA

22. Neplaniniai patikrinimai gali būti vykdomi:

22.1. gavus kito kompetentingo viešojo administravimo subjekto rašytinį motyvuotą pavedimą ar prašymą atlikti ūkio subjekto veiklos patikrinimą ar kitos valstybės kompetentingos institucijos prašymą;

22.2. įvertinus turimą informaciją ir kilus įtarimų dėl ūkio subjekto (-ų) veiklos, kuri gali kelti grėsmę visuomenei, kitų asmenų interesams ar aplinkai, gyvūnų sveikatai ar gerovei;

22.3. siekiant užtikrinti, kad buvo pašalinti ankstesnio ūkio subjekto veiklos patikrinimo metu nustatyti teisės aktų reikalavimų pažeidimai ir (ar) įgyvendinti ūkio subjekto atžvilgiu priimti sprendimai;

22.4. gavus skundą dėl konkretaus ūkio subjekto veiksmų ar neveikimo, kai įvertinus turimą informaciją kyla įtarimų, kad ūkio subjekto veikla gali kelti grėsmę teisės normų saugomoms vertybėms;

22.5. jeigu neplaninio patikrinimo atlikimo pagrindą nustato ūkio subjektų veiklos priežiūrą reglamentuojantys nacionaliniai ir Europos Sąjungos teisės aktai.

23. Motyvuotus sprendimus dėl neplaninio patikrinimo atlikimo priima:

23.1. VMVT direktorius;

23.2. VMVT direktoriaus įgaliotas asmuo;

23.3. VMVT Priežiūros departamento direktorius;

23.4. VMVT Priežiūros departamento apygardos priežiūros skyriaus vedėjas.

24. Jeigu atsiranda poreikis atlikti neplaninį patikrinimą, bet ūkio subjekte jau numatyta atlikti:

24.1. planinį patikrinimą, atliekamas planinis patikrinimas (jei reikia pakeičiant jo atlikimo datą valstybinės kontrolės plane), atsižvelgiant į planiniam ir neplaniniam patikrinimui keliamus tikslus;

24.2. neplaninį patikrinimą dėl kitos priežasties, atliekamas tik vienas neplaninis patikrinimas, patikrinant visus aspektus, dėl kurių inicijuoti neplaniniai patikrinimai.

V SKYRIUS

PLANINIŲ IR NEPLANINIŲ

PATIKRINIMŲ ATLIKIMO TVARKA

25. Planiniam ar neplaniniam patikrinimui atlikti VMVT direktoriaus ar jo įgalioto asmens, VMVT Priežiūros departamento ar jo apygardų priežiūros skyrių vadovas išduoda Taisyklių 2 priede patvirtintos formos Pavedimą (-us) atlikti ūkio subjekto (-ų) veiklos tikrinimą / priežiūrą (toliau – Pavedimas).

Kai Pavedimas išrašomas ūkio subjektų grupei, Pavedime nurodomi ūkio subjektų, kurie tikrinami vienu tikslu ar kuriuose vienu tikslu atliekama priežiūra, grupės apibendrinti duomenys: ūkio subjektų ekonominės veiklos rūšis, ūkio subjektų ekonominės veiklos vykdymo teritorija. Pavedimas neišrašomas VMVT vykdant patikrinimus, susijusius su VMVT teikiamomis administracinėmis paslaugomis.

26. Planinį ar neplaninį patikrinimą atlieka ne mažiau kaip du VMVT pareigūnai, išskyrus atvejus:

26.1. kai neplaninį patikrinimą reikia atlikti neatidėliojant, VMVT ne darbo metu ir nėra galimybių jį atlikti ne mažiau kaip dviem VMVT pareigūnams, VMVT direktorius ar VMVT direktoriaus įgaliotas asmuo, ar VMVT Priežiūros departamento direktorius, ar VMVT Priežiūros departamento apygardos (-ų) priežiūros skyriaus (-ių) vedėjas (-i) pagal kompetenciją, motyvuotu sprendimu gali pavesti patikrinimą atlikti vienam VMVT pareigūnui;

26.2. kai patikrinimas atliekamas vykdant vaizdo ir garso įrašymą pagal VMVT direktoriaus įsakymu patvirtintas vaizdo ir garso fiksavimo procedūras;

26.3. kai atliekamas administracinis patikrinimas;

26.4. kai atliekamas patikrinimas dėl pieno supirkimo atnaujinimo;

26.5. kai atliekamas planinis patikrinimas:

26.5.1.	geriamojo vandens tiekimo subjekte, kai yra tik viena vandenvietė, t. y. vienas gręžinys be vandens paruošimo;

26.5.2	ūkio subjekte, vykdančiame šias veiklas: mažmeninė prekyba spaudos kioskuose (47.19.0.S), mažmeninė prekyba iš automatų smulkioms prekėms pardavinėti (47.99.20), krovininis transportas (49.41 V), mobiliųjų maisto vežimėlių veikla (56.10.0.M).

27. Planiniai ir neplaniniai patikrinimai atliekami VMVT pareigūnams:

27.1. pateikus (parodžius) ūkio subjektui valstybės tarnautojo pažymėjimus (ši nuostata netaikoma atliekant administracinį patikrinimą ar kai atliekamas kontrolinis pirkimas. Valstybės tarnautojo pažymėjimas ūkio subjektui pateikiamas iš karto po kontrolinio pirkimo atlikimo);

27.2. prieš pradedant neplaninį patikrinimą arba planinį patikrinimą, apie kurį ūkio subjektui nebuvo iš anksto pranešta (išskyrus, kai atliekamas kontrolinis pirkimas pavedimo atlikti neplaninį patikrinimą kopija ūkio subjektui turi būti pateikta iš karto po atlikto kontrolinio pirkimo), parodžius tikrinamam ūkio subjektui elektroninėje laikmenoje turimą elektroninio Pavedimo nuorašą ar popierinį Pavedimą. Ūkio subjektui paprašius, elektroninio Pavedimo nuorašas ar skenuotas popierinis Pavedimas persiunčiamas jam tą pačią dieną, po atlikto patikrinimo, ūkio subjekto elektroninio pašto adresu, kurį jis yra nurodęs VMVT arba kuris yra nurodytas valstybės registruose (kadastruose), žinybiniuose registruose, valstybės informacinėse sistemose ir kitose informacinėse sistemose, finansuojamose iš valstybės ar savivaldybės biudžeto ir (ar) valstybės pinigų fondų, jei VMVT turi prieigą prie tokios informacijos.

Po planinio patikrinimo, apie kurį ūkio subjektui buvo iš anksto pranešta, atveju, elektroninio Pavedimo nuorašas ar skenuotas popierinis Pavedimas, ūkio subjektui paprašius, gali būti persiunčiamas per vieną darbo dieną po atlikto planinio patikrinimo, ūkio subjekto VMVT nurodyto elektroninio pašto adresu ar elektroninio pašto adresu, nurodytu valstybės registruose (kadastruose), žinybiniuose registruose, valstybės informacinėse sistemose ir kitose informacinėse sistemose, finansuojamose iš valstybės ar savivaldybės biudžeto ir (ar) valstybės pinigų fondų, jei VMVT turi prieigą prie tokios informacijos.

28. VMVT ar VMVT Priežiūros departamento ir (ar) VMVT priežiūros departamento apygardos (-ų) priežiūros skyrius (-iai) ir kiti kontrolę vykdantys viešojo administravimo subjektai, tarpusavyje keičiasi jiems suteiktiems įgaliojimams įgyvendinti būtinais dokumentais ir kita informacija, kuriuos jiems yra pateikę ūkio subjektai.

29. Planinis ar neplaninis patikrinimas atliekamas pagal reikalavimus, išdėstytus VMVT direktoriaus patvirtintame (-uose) kontroliniame (-iuose) klausimyne (-uose), kurio forma atitinka Taisyklių 4 priedą. Ūkio subjekto veiklos atitiktis teisės aktų reikalavimams, neįtrauktiems į atitinkamus kontrolinius klausimynus, vertinama tik išimtiniais atvejais, pateikiant probleminių klausimų sprendimo rekomendacijas.

30. Planinio ar neplaninio patikrinimo metu, jeigu VMVT vidaus teisės aktai nenustato kitaip, pildomas Taisyklių 3 priede nustatytos formos Patikrinimo aktas, kurio dalimi yra ir kontroliniai klausimynai, kurių formos nustatytos Taisyklių 4–5 prieduose. Patikrinimas laikomas užbaigtu, kai ūkio subjektui pateikiamas / išsiunčiamas paštu / elektroniniu paštu patikrinimą atlikusio (-ių) VMVT pareigūno (-ų) pasirašytas Patikrinimo aktas. Jei ūkio subjekto atstovas atsisako pasirašyti ir (arba) priimti Patikrinimo aktą, Patikrinimo aktas ūkio subjektui išsiunčiamas ne vėliau kaip kitą darbo dieną elektroninio ryšio priemonėmis, nesant techninių galimybių, – paštu. Tokiu atveju, patikrinimas laikomas baigtu nuo Patikrinimo akto išsiuntimo datos.

31. Už tinkamą planinio ar neplaninio patikrinimo atlikimą ir reikiamų dokumentų įforminimą atsako tikrinimą atlikę ir dokumentus įforminę VMVT pareigūnai.

32. Už planinio ar neplaninio patikrinimo metu nustatytus teisės aktų reikalavimų pažeidimus taikomos teisės aktų nustatytos poveikio priemonės. Sprendimus dėl poveikio priemonių taikymo už planinio ar neplaninio patikrinimo metu nustatytus teisės aktų reikalavimų pažeidimus priima pagal kompetenciją VMVT direktoriaus įgaliotas asmuo, Priežiūros departamentas, jo apygardos (-ų) priežiūros skyrius (-iai), VMVT Poveikio priemonių taikymo skyrius, įvertinęs visas su teisės aktų reikalavimų pažeidimais susijusias aplinkybes, atsižvelgdamas į pažeidimų pobūdį, padarytos žalos dydį, mastą ir kitas teisės aktuose nustatytas aplinkybes.

33. VMVT pareigūnai, planinio ar neplaninio patikrinimo metu nustatę teisės aktų reikalavimų pažeidimus, turi juos nurodyti atitinkamame kontroliniame klausimyne. Informacija apie visus patikrinimo metu nustatytus teisės aktų pažeidimus iš kontrolinių klausimynų apibendrinama ir perkeliama į Patikrinimo aktą.

34. VMVT pareigūnai, planinio ar neplaninio patikrinimo metu nustatę pažeidimus, įvertina jų pobūdį ir mastą ir sprendžia, ar už juos turi būti taikoma teisinė atsakomybė. Tuo atveju, jei VMVT pareigūnai nustato teisės aktų reikalavimų pažeidimą, už kurį taikoma Lietuvos Respublikos administracinių nusižengimų kodekse (toliau – ANK) nustatyta teisinė atsakomybė, ir, vadovaudamiesi Valstybinės maisto ir veterinarijos tarnybos direktoriaus 2022 m. gruodžio 30 d. įsakymu Nr. B1-911 „Dėl kriterijų, kuriais vadovaujantis administracinis nusižengimas laikomas mažai pavojingu, nustatymo“, nustato, kad padaryta mažai pavojinga veika, jie dėl tokios mažai pavojingos veikos nepradeda administracinio nusižengimo teisenos ir, vadovaudamiesi Administracinio nusižengimo protokolų surašymo ir administracinių nusižengimų bylų nagrinėjimo Valstybinėje maisto ir veterinarijos tarnyboje tvarkos apraše, patvirtintame Valstybinės maisto ir veterinarijos tarnybos direktoriaus 2020 m. sausio 15 d. įsakymu Nr. B1-26 „Dėl Administracinio nusižengimo protokolų surašymo ir administracinių nusižengimų bylų nagrinėjimo Valstybinėje maisto ir veterinarijos tarnyboje tvarkos aprašo patvirtinimo“, nustatyta tvarka, pareiškia asmeniui žodinę pastabą.

Tuo atveju, jei VMVT pareigūnai nustato teisės aktų reikalavimų pažeidimus, už kuriuos taikoma Lietuvos Respublikos specialiuosiuose teisės aktuose nustatyta teisinė atsakomybė (t. y. netaikoma ANK nustatyta teisinė atsakomybė), ir vadovaudamiesi VMVT direktoriaus patvirtinta pažeidimų pripažinimo mažareikšmiais teisės aktų reikalavimų pažeidimais tvarka nustato, kad padarytas pažeidimas yra mažareikšmis, tačiau patikrinimą atliekančio VMVT pareigūno akivaizdoje jo ištaisyti, užfiksuoti ir (ar) įrodyti ištaisymo fakto neįmanoma, nurodo Patikrinimo akte pašalinti mažareikšmį teisės aktų pažeidimą per ne ilgesnį kaip 5 (penkių) darbo dienų terminą. Kai mažareikšmio teisės aktų reikalavimų pažeidimo dėl jo pobūdžio ištaisyti neįmanoma arba pažeidimas pašalintas iki patikrinimo pabaigos, ūkio subjektui pareiškiama žodinė pastaba ir tai pažymima Patikrinimo akte (prie Patikrinimo akto rašytinis nurodymas neteikiamas).

35. VMVT pareigūnai, planinio ar neplaninio patikrinimo metu nustatę teisės aktų reikalavimų pažeidimų, kurie kelia fizinės / turtinės / neturtinės žalos pavojų visuomenei, kitų asmenų interesams ar aplinkai, gyvūnų sveikatai ar gerovei ir kuriuos ūkio subjektas gali pašalinti nedelsiant (jo veiklos tikrinimo metu), Patikrinimo akte turi nurodyti trūkumus ir įpareigoti ūkio subjektą pašalinti juos nedelsiant. Jeigu ūkio subjektas trūkumų pašalinti nedelsiant (jo veiklos tikrinimo metu) negali, nustatomas ir Patikrinimo akte nurodomas ne ilgesnis kaip 14 kalendorinių dienų terminas tokiems trūkumams pašalinti.

36. VMVT pareigūnai, planinio ar neplaninio patikrinimo metu nustatę kitus teisės aktų reikalavimų pažeidimus, nei nurodyti Taisyklių 34 ar 35 punkte teisės aktų reikalavimų pažeidimai, nustato ir Patikrinimo akte nurodo 30 kalendorinių dienų terminą trūkumams pašalinti.

37. Jeigu planinio ar neplaninio patikrinimo metu nustatomi trūkumai, kurių pašalinimas susijęs su ūkio subjekto patalpų paprastuoju remontu (apdailos darbais), vykdomais viešaisiais pirkimais, tokiems trūkumams pašalinti turi būti nustatytas ne trumpesnis kaip 30 ir ne ilgesnis kaip 90 kalendorinių dienų terminas.

38. Jeigu planinio ar neplaninio patikrinimo metu nustatomi trūkumai, kurių pašalinimas susijęs su pastatų, patalpų kapitaliniu remontu, rekonstravimu, pastatų atnaujinimu (modernizavimu) ir statybos darbais, kuriems reikalingas statinio projektas ir investicinės lėšos, arba su VMVT kontroliuojamų prekių perženklinimu, ir ūkio subjektas jo veiklą kontroliuojančiam VMVT Priežiūros departamento ir (ar) VMVT Priežiūros departamento apygardos (-ų) priežiūros skyriui (-iams) per 5 darbo dienas pateikia motyvuotą prašymą ir tai pagrindžiančius dokumentus, tokiems trūkumams pašalinti gali būti nustatytas ilgesnis kaip 90 kalendorinių dienų terminas.

39. Ūkio subjektas privalo ne vėliau kaip kitą darbo dieną pasibaigus trūkumo šalinimo terminui raštu ar elektroninėmis priemonėmis informuoti jo veiklą kontroliuojantį VMVT Priežiūros departamentą ir (ar) VMVT Priežiūros departamento apygardos priežiūros skyrių apie nustatytų trūkumų pašalinimą ir pateikti dokumentus, fotonuotraukas, kuriais patvirtinama, kad visi planinio ar neplaninio patikrinimo metu nustatyti trūkumai pašalinti.

40. Jeigu ūkio subjektas dėl objektyvių priežasčių negali pašalinti nustatytų trūkumų iki trūkumų pašalinimo termino pabaigos, likus ne mažiau kaip 3 darbo dienoms iki trūkumų pašalinimo termino pabaigos, ūkio subjektas apie tai raštu turi informuoti jo veiklą kontroliuojantį VMVT Priežiūros departamentą ir (ar) VMVT Priežiūros departamento apygardos (-ų) priežiūros skyrių (-ius) nurodydamas objektyvias aplinkybes, dėl kurių negali (negalėjo) pašalinti trūkumų per nustatytą terminą, ir terminą, per kurį bus pašalinti trūkumai.

41. VMVT Priežiūros departamentas ir (ar) VMVT Priežiūros departamento apygardos priežiūros skyrius, gavęs Taisyklių 40 punkte nurodytą ūkio subjekto pranešimą ir nustatęs, kad jame nurodytos aplinkybės galėjo sutrukdyti laiku pašalinti trūkumus, nustato tęstinį terminą trūkumams pašalinti, kuris negali būti ilgesnis kaip 30 kalendorinių dienų. Šio punkto nuostatos netaikomos Taisyklių 34 ir 35 punktuose nurodytų pažeidimų atveju.

42. VMVT Priežiūros departamentas ir (ar) VMVT Priežiūros departamento apygardos priežiūros skyrius, gavęs Taisyklių 39 punkte nustatytą ūkio subjekto pranešimą ir dokumentus, fotonuotraukas, kuriais patvirtinama, kad ūkio subjektas visus jo veiklos patikrinimo metu nustatytus trūkumus pašalino, priima sprendimą atlikti ūkio subjekto trūkumų pašalinimo vertinimą kito jo veiklos patikrinimo metu, tai pažymi atitinkamoje (-se) informacinėje (-se) sistemoje (-se) ir išsiunčia ūkio subjektui elektroninį pranešimą elektroninio pašto adresu, kurį jis nurodė VMVT arba kuris nurodytas valstybės registruose (kadastruose), žinybiniuose registruose, valstybės informacinėse sistemose ir kitose informacinėse sistemose, finansuojamose iš valstybės ar savivaldybės biudžeto ir (ar) valstybės pinigų fondų, jei VMVT turi prieigą prie tokios informacijos.

43. Jeigu ūkio subjektas per nustatytą terminą nepateikia Taisyklių 39 punkte nustatyto pranešimo ir dokumentų ar jo pranešime nurodytos aplinkybės negalėjo sutrukdyti laiku pašalinti trūkumų, ar jo pateiktų dokumentų nepakanka patvirtinti, kad ūkio subjektas visus jo veiklos patikrinimo metu nustatytus trūkumus pašalino, VMVT Priežiūros departamentas ir (ar) VMVT Priežiūros departamento apygardos priežiūros skyrius, įvertinęs nustatytų trūkumų pobūdį ir mastą, priima sprendimą atlikti ūkio subjekto trūkumų pašalinimo vertinimą vietoje ne vėliau kaip per 14 dienų nuo trūkumų pašalinimo termino pabaigos.

VI SKYRIUS

ŪKIO SUBJEKTŲ PIRMAISIAIS METAIS PO JŲ VEIKLOS PRADŽIOS

PRIEŽIŪROS YPATUMAI

44. Atliekant planinį patikrinimą pirmaisiais ūkio subjekto veiklos metais, VMVT pareigūnai vadovaujasi ir Deklaracijos dėl pirmųjų verslo metų nuostatomis.

45. Ūkio subjekto veiklos pradžia laikoma licencijos (leidimo, patvirtinimo, registracijos) išdavimo arba licencijos įsigaliojimo (jei licencijos įsigaliojimas nesutampa su jos išdavimo data) data.

46. Ūkio subjektui pirmaisiais jo veiklos, dėl kurios atliekama priežiūra, metais už pirmojo planinio ūkio subjekto veiklos patikrinimo metu nustatytus teisės aktų reikalavimų pažeidimus negali būti taikomos poveikio priemonės, susijusios su ūkio subjekto veiklos ribojimu (sustabdomos ar naikinamos licencijos (leidimai, patvirtinimas, registracija). Nustačius teisės aktų reikalavimų nesilaikymo, netinkamo taikymo faktą, vadovaujantis Taisyklių 34–38 punktuose nustatyta tvarka, ūkio subjektui nustatomas terminas teisės aktų reikalavimų pažeidimams ištaisyti.

47. Taisyklių 46 punkte nustatyta išlyga netaikyti poveikio priemonių ir nustatyti terminą teisės aktų reikalavimų pažeidimams ištaisyti netaikoma, jeigu poveikio priemonės yra būtinos ir neišvengiamos siekiant užkirsti kelią fizinei / turtinei / neturtinei žalai visuomenei, kitų asmenų interesams ar aplinkai, gyvūnų sveikatai ar gerovei.

VII SKYRIUS

VMVT PAREIGŪNŲ, ATLIEKANČIŲ PLANINIUS IR NEPLANINIUS ŪKIO SUBJEKTŲ VEIKLOS PATIKRINIMUS, IR ŪKIO SUBJEKTŲ TEISĖS IR PAREIGOS

48. VMVT pareigūnų, atliekančių planinius ir neplaninius patikrinimus, teisės:

48.1. gauti paaiškinimus žodžiu ir raštu, papildomus dokumentus iš tikrinamo / patikrinto ūkio subjekto vadovų ir (ar) jų įgaliotų asmenų ir (ar) darbuotojų;

48.2. pateikus tikrinamam ūkio subjektui šių Taisyklių 27 punkte nurodytus dokumentus, darbo metu laisvai įeiti į ūkio subjekto veiklos teritoriją, pastatą, patalpas, transportą, tikrinti dokumentus ir kitus patikrinimui reikalingus informacijos šaltinius;

48.3. gauti su tikrinama ūkio subjekto veikla susijusius dokumentus ir (arba) jų kopijas;

48.4. ūkio subjekto veiklos patikrinimo metu nustatytiems faktams, aplinkybėms ir patikrinimo rezultatams fiksuoti naudoti VMVT išduotas garso ir vaizdo fiksavimo priemones;

48.5. ūkio subjekto veiklos patikrinimo kliudymo atveju apie tai informuoti tiesioginį vadovą ir kreiptis į policiją su prašymu padėti užtikrinti tarnybinių funkcijų vykdymą;

48.6. ūkio subjekto veiklos patikrinimo metu nustačius galimus teisės aktų pažeidimus, inicijuoti poveikio priemonių taikymo procedūras;

48.7. atliekant administracinį patikrinimą, nurodyti ūkio subjektui atvykti į VMVT Priežiūros departamentą ar VMVT Priežiūros departamento apygardos priežiūros skyrių ir pateikti reikiamus dokumentus, nustatant ne mažesnį kaip 10 darbo dienų terminą nuo ūkio subjekto informavimo apie numatomą atlikti administracinį patikrinimą dienos;

48.8. kituose teisės aktuose nustatytas teises.

49. VMVT pareigūnai, atlikdami ūkio subjekto veiklos patikrinimą, privalo:

49.1. vadovautis Viešojo administravimo įstatymu, ūkio subjektų veiklą reglamentuojančiais teisės aktais ir šiomis Taisyklėmis;

49.2. surinkti išsamią ir patikrinimui būtiną informaciją apie ūkio subjekto veiklą, jos atitiktį teisės aktų reikalavimams;

49.3. nustatytas faktines aplinkybes ir patikrinimo rezultatus fiksuoti Patikrinimo akte ir prie jo pridedamuose dokumentuose, VMVT išduotose vaizdo ir garso fiksavimo priemonių laikmenose (foto nuotraukose, vaizdo ir garso įrašuose ir pan.);

49.4. patikrinti, ar surinkta informacija teisinga ir atitinka teisės aktų reikalavimus;

49.5. būti objektyvūs ir sąžiningi, iš anksto viešai nevertinti ūkio subjekto veiklos patikrinimo rezultatų;

49.6. pagal kompetenciją teikti metodinę pagalbą tikrinamam ūkio subjektui, išskyrus atvejus, kai metodinės pagalbos teikimas gali trukdyti siekti VMVT vykdomos ūkio subjektų veiklos priežiūros tikslų, susijusių su teisės aktų reikalavimų laikymosi priežiūra, laikytis ūkio subjektų veiklos priežiūrą reglamentuojančiuose įstatymuose ir jų įgyvendinamuosiuose teisės aktuose, Europos Sąjungos teisės aktuose ar Lietuvos Respublikos tarptautinėse sutartyse įtvirtintų VMVT vykdomai priežiūrai keliamų reikalavimų.

50. Tikrinamas ūkio subjektas turi teisę:

50.1. teikti raštišką nuomonę, pastabas ir paaiškinimus dėl jo veiklos patikrinimo vykdymo ir Patikrinimo akte nurodytos informacijos;

50.2. teikti klausimus jo veiklos patikrinimą atliekantiems VMVT pareigūnams dėl teisės aktų, reglamentuojančių tikrinamą veiklą;

50.3 prieš pasirašant Patikrinimo aktą susipažinti su Patikrinimo akte nurodyta informacija ir patikrinimo metu darytomis fotonuotraukomis;

50.4. įstatymų nustatyta tvarka skųsti VMVT veiksmus ir priimtus administracinius sprendimus, jeigu mano, kad šie veiksmai ar sprendimai pažeidžia jo teises ar teisėtus interesus;

51. Tikrinamas ūkio subjektas privalo:

51.1. paskirti atsakingą (-us) asmenį (-is), kurie dalyvautų atliekant jo veiklos patikrinimą ir bendradarbiautų su VMVT pareigūnais;

51.2. vykdyti VMVT pareigūnų nurodymus ir netrukdyti jiems įgyvendinti teisės aktais suteiktų įgaliojimų;

51.3. pateikti visus jo veiklos patikrinimui atlikti būtinus dokumentus, kompiuteriu tvarkomus duomenis ir kitą informaciją;

51.4. sudaryti reikiamas jo veiklos patikrinimui atlikti sąlygas, kai patikrinimas atliekamas ūkio subjekto vykdomos veiklos vietoje.

VIII SKYRIUS

BAIGIAMOSIOS NUOSTATOS

52. VMVT interneto svetainėje https://vmvt.lrv.lt/lt/skelbiami kontroliniai klausimynai, taip pat kita ūkio subjektams aktuali informacija.

53. VMVT gali inicijuoti bendrą kartu su kitomis priežiūros institucijomis planinį ar neplaninį patikrinimą, jeigu jų priežiūros dalykas ir forma yra tarpusavyje susiję, ir taip bus sumažinama priežiūros našta ūkio subjektui.

54. Planinio ar neplaninio patikrinimo metu paaiškėjus, kad ūkio subjekto vykdoma veikla kitose VMVT kontroliuojamose srityse, kurios nebuvo nurodytos Patikrinimo akto tiksluose, neatitinka keliamų reikalavimų ir kelia fizinės / turtinės / neturtinės žalos pavojų žmonių ir gyvūnų sveikatai ir / ar gerovei, VMVT pareigūnai turi išplėsti ūkio subjekto veiklos patikrinimo sritis ir laiką, jeigu yra kompetentingi atlikti praplečiamų veiklos sričių patikrinimus, arba apie galimus teisės aktų reikalavimų nesilaikymo atvejus nedelsiant informuoti tiesioginį vadovą, kuris prireikus priima sprendimą dėl papildomo neplaninio patikrinimo.

55. Jeigu yra pakankamas pagrindas manyti, kad pavedimas VMVT pareigūnui atlikti patikrinimą gali sukelti interesų konfliktą ar esant interesų konflikto situacijai, vadovaujamasi Valstybinės maisto ir veterinarijos tarnybos darbuotojų viešųjų ir privačių interesų derinimo įstatymo nuostatų laikymosi ir kontrolės vykdymo tvarkos aprašo, patvirtinto Valstybinės maisto ir veterinarijos tarnybos direktoriaus 2023 m. gruodžio 5 d. įsakymu Nr. B1-814 „Dėl Valstybinės maisto ir veterinarijos tarnybos darbuotojų viešųjų ir privačių interesų derinimo įstatymo nuostatų laikymosi ir kontrolės vykdymo tvarkos aprašo patvirtinimo“, nuostatomis.

56. Informacija apie atliekamą patikrinimą visuomenės informavimo priemonėms, kitiems su patikrinimu nesusijusiems asmenims neteikiama tol, kol patikrinimas nėra baigtas, išskyrus atvejus, kai VMVT gali teikti informaciją apie atliekamo patikrinimo faktą, kai tai daroma ne priežiūrą atliekančio subjekto iniciatyva.

57. Patikrinimo aktai, Pavedimai, administracinių nusižengimų protokolai ir kiti dokumentai saugomi Lietuvos Respublikos dokumentų ir archyvų įstatymo, Bendrųjų dokumentų saugojimo terminų rodyklės, patvirtintos Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“, ir kitų teisės aktų, reglamentuojančių dokumentų saugojimą, nustatyta tvarka.

58. VMVT pareigūnai, pažeidę Taisykles, atsako Lietuvos Respublikos teisės aktų nustatyta tvarka.

59. VMVT pareigūnų veiklos efektyvumo ir rezultatyvumo vertinimo kriterijais negali būti paskirtų nuobaudų skaičius, baudų dydis ar kiti su sankcijų ūkio subjektams taikymu susiję rodikliai.

60. Taisyklių 41 – 43 punktuose nurodyti sprendimai priimami ir įforminami VMVT Priežiūros departamento ar VMVT Priežiūros departamento apygardos priežiūros skyriaus vadovo ar jo įgalioto asmens rezoliucija, įsakymu ar raštu.

61. VMVT pareigūnų veiksmai (neveikimas), taip pat vilkinimas atlikti jų kompetencijai priskirtus veiksmus, VMVT sprendimai gali būti skundžiami Viešojo administravimo įstatymo nustatyta tvarka.

________________________________

Ūkio subjektų veiklos patikrinimų taisyklių

1 priedas

(Pranešimo apie patikrinimą formos pavyzdys) VALSTYBINĖS MAISTO IR VETERINARIJOS TARNYBOS PRIEŽIŪROS DEPARTAMENTAS / PRIEŽIŪROS DEPARTAMENTO ___________________________ (pavadinimas) APYGARDOS PRIEŽIŪROS SKYRIUS (nurodyti tinkamą)
(adresas, telefonas, el. paštas)
Ūkio subjektui: (ūkio subjekto pavadinimas / vardas, pavardė, adresas, telefonas, el. paštas) Kopija: ūkio subjekto atskiram padaliniui (siunčiama, jei numatoma tikrinti ūkio subjekto atskirą padalinį; nurodomas pavadinimas, adresas, telefonas, el. paštas)
PRANEŠIMAS APIE PATIKRINIMĄ 20___ m. _________________ d. Nr.___________
1. Aš ________________________________________________________________________
(nurodomos pranešima apie patikrinimą surašiusio pareigos, vardas, pavardė, el. paštas)
informuoju, kad________________________________________________________ (nurodomas patikrinimo laikotarpis) pagal ________________________________________valstybinės kontrolės planą, patvirtintą (nurodomas planas) Valstybinės maisto ir veterinarijos tarnybos direktorius direktoriaus 20__-__-__ įsakymu Nr. B1-___ „Dėl _____________________“, atliksiu patikrinimą maisto, su maistu besiliečiančių gaminių ir medžiagų / veterinarijos (išbraukti nereikalingą) reglamentuojančių teisės aktų reikalavimų laikymosi klausimais.
2. Patikrinimas bus atliekamas pagal Valstybinės maisto ir veterinarijos tarnybos direktoriaus patvirtintus ūkio subjektų patikrinimo kontrolinius klausimynus (paskelbti Valstybinės maisto ir veterinarijos tarnybos interneto svetainėje (www.vmvt.lt), rubrika „Ūkio subjektų priežiūra“).
3. Rekomenduoju apie patikrinimą informuoti ir pakviesti dalyvauti:
3.1. _________________________________________________________________
4. Prašau patikrinimo pradžiai pateikti šiuos dokumentus:
4.1.__________________________________________________________________
(jeigu tikrinimo metu nustatoma, kad tikrinimui atlikti yra būtini ir kiti dokumentai, pareigūnai turi teisę pareikalauti juos pateikti)
5. Informacija apie Jūsų teises ir pareigas patikrinimo metu paskelbta Valstybinės maisto ir veterinarijos tarnybos interneto svetainės (www.vmvt.lt) rubrikoje „Ūkio subjektų priežiūra“, kurioje Jūs galite su ja susipažinti.
Pareigūnas
(pareigos)	(parašas)	(vardas, pavardė)

Ūkio subjektų veiklos patikrinimų

taisyklių

2 priedas

(Pavedimo atlikti ūkio subjekto (-ų) veiklos tikrinimą / priežiūrą

formos pavyzdys)

VALSTYBINĖS MAISTO IR VETERINARIJOS TARNYBA

PAVEDIMAS

ATLIKTI ŪKIO SUBJEKTO (-Ų) VEIKLOS TIKRINIMĄ / PRIEŽIŪRĄ

20______ m. ______________ _____ d. Nr. ______________

Aš, Valstybinės maisto ir veterinarijos tarnybos _______________________________________

_____________________________________________________________________________________________,

(padalinio pavadinimas ir pavedimą surašiusio pareigūno pareigos, vardas ir pavardė)

vadovaudamasi (-is) Lietuvos Respublikos viešojo administravimo įstatymu, Valstybinės maisto ir veterinarijos tarnybos nuostatais, patvirtintais Lietuvos Respublikos Vyriausybės 2000 m. birželio 28 d. nutarimu Nr. 744 „Dėl Valstybinės maisto ir veterinarijos tarnybos nuostatų patvirtinimo“, ir Ūkio subjektų veiklos patikrinimų taisyklėmis, patvirtintomis Valstybinės maisto ir veterinarijos tarnybos direktoriaus 2015 m. sausio 28 d. įsakymu Nr. B1-59 „Dėl Ūkio subjektų veiklos patikrinimo taisyklių patvirtinimo“

pavedu

______________________________________________________________________________

______________________________________________________________________________________________

(pareigūno (-ų), kuriam (-iems) skirtas pavedimas, pareigos, vardas ir pavardė)

atlikti šio ūkio subjekto (-ų) ___________________________________________________________________

______________________________________________________________________________________________

Ūkio subjekto duomenys: pavadinimas / vardas, pavardė, juridinio (fizinio) asmens kodas, veiklos vykdymo adresas (-ai), ūkio subjekto registracijos / patvirtinimo numeris (ir) arba ekonominės veiklos rūšis ir administracinis teritorinis vienetas arba ūkio subjektų, kurie tikrinami vienu tikslu ar kuriuose vienu tikslu atliekama priežiūra, grupės apibendrinti duomenys: ūkio subjektų ekonominės veiklos rūšis, ūkio subjektų ekonominės veiklos vykdymo teritorija

 veiklos patikrinimą  veiklos priežiūrą

patikrinimo / priežiūros tikslas:_______________________________________________________

(Nurodoma (-os) VMVT kontrolės / priežiūros sritis (-ys), kuri (-os) bus vertinama (-os) ūkio subjekto veiklos patikrinimo / priežiūros metu)

Pavedimo galiojimas: nuo 20__ m. ________d. iki 20___m.________d.

Tikrinimo / priežiūros rūšis:

 planinis  neplaninis

Viešojo administravimo įstatymo 33 straipsnio ___ dalies __ p.

__________________________	_____________________	__________________________
(pareigos)	(parašas)	(vardas ir pavardė)

__________________

Pastabos:

Pavedimas atlikti ūkio subjekto veiklos neplaninį tikrinimą / priežiūrą gali būti skundžiamas Valstybinės maisto ir veterinarijos tarnybos direktoriaus 2007 m. spalio 31 d. įsakymo Nr. B1-790 „Dėl asmenų prašymų ir skundų nagrinėjimo Valstybinėje maisto ir veterinarijos tarnyboje“ nustatyta tvarka Valstybinei maisto ir veterinarijos tarnybai, esančiai Siesikų g. 19, Vilniuje, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijai, esančiai Vilniaus g. 27, Vilnius_____________________ / Lietuvos administracinių ginčų komisijos apygardos skyriui, adresas: _____________________, arba Lietuvos Respublikos administracinių bylų teisenos įstatymo nustatyta tvarka Regionų administraciniam teismui, adresas: Žygimantų g. 2, Vilnius, ne vėliau kaip per 1 (vieną) mėnesį nuo šio pavedimo dienos.

Ūkio subjektų veiklos patikrinimų

taisyklių

3 priedas

VALSTYBINĖS MAISTO IR VETERINARIJOS TARNYBOS Biudžetinė įstaiga, Siesikų g. 15D, 07170 Vilnius Elektroninis paštas info@vmvt.lt; Telefonas 1879 Duomenys kaupiami ir saugomi Juridinių asmenų registre, kodas 188601279

[Valstybinės maisto ir veterinarijos tarnybos padalinio pavadinimas]

_________________________________________ PATIKRINIMO AKTAS

[veiklos / patikrinimo akto pavadinimas]

Nr.
(data)
(vieta)

Patikrinimą atliko:

[Patikrinimą atlikusio (-ių) Valstybinės maisto ir veterinarijos tarnybos pareigūno (-ų) vardas (-ai), pavardė (-ės), pareigos]

Patikrinimo pagrindas	[pavedimo data ir Nr./įsakymo data ir Nr.]	Patikrinimo rūšis	□ [planinis] □ [neplaninis]	□ [auditas] □ [patikrinimas vietoje] □ [administracinis patikrinimas] □ [įgyvendinant bendradarbiavimo su NMA sutartį] □ [pranešimo/skundo tyrimas] □ [trūkumų šalinimo kontrolė]

Tikrinamo (-ų) ūkio subjekto (-ų) pavadinimas (-ai)

[Tikrinamo ūkio subjekto pavadinimas / asmens vardas, pavardė, kodas] [Ūkio subjekto buveinės registracijos adresas]

Patikrinimo vietos adresas (-ai)

[Tikrinamo ūkio subjekto veiklos vykdymo vietos / patikros vietos adresas (adresai)] [patvirtinimo / registracijos numeris (jei suteikti)]

Ekonominės veiklos rūšys:

Tvarkomas produktas [nurodoma / pasirenkama tik automatizuotu būdu Valstybinės maisto ir veterinarijos tarnybos informacinėmis sistemomis pildomoje / formuojamoje patikrinimo akto formoje]: _______________________________________________________________________________________

Patikrinime dalyvavęs (-ę) tikrinamo ūkio subjekto atsakingas (-ieji) darbuotojas (-ai) ir / ar kiti asmenys

[juridinio asmens arba jo struktūrinio padalinio vadovo ar atsakingo darbuotojo (-ų) vardas (-ai), pavardė (-ės), pareigos / fizinio asmens, dirbančio pagal verslo liudijimą ar individualios veiklos pažymą, vardas, pavardė / žemės ūkio veiklą vykdančio subjekto patikrinime dalyvavusio (-ių) asmens (-ų) vardas (-i), pavardė (-ės) (nurodomas ūkininkas arba jo šeimos atstovas)]

Išankstinis informavimas apie patikrinimą

□ NE □ TAIP [informavimo data, laikas ir forma (raštu, el. paštu, telefonu)]

Paskutinis patikrinimas atliktas ______________ aktas Nr. ______________

(data)

Ūkio subjekto pateikta informacija apie ankstesnio (-ių) patikrinimo (-ų) metu nustatytų trūkumų pašalinimą

□ trūkumai pašalinti □ trūkumai pašalinti iš dalies □ trūkumai nepašalinti

Ūkio subjekto patalpų / veiklos pakeitimai / atnaujinimai

[Ūkio subjekto pateikta informacija apie iki patikrinimo atliktus pakeitimus (patalpų, veiklos ar gamybos procesų), galinčius įtakoti patikrinimo eigą, apimtį ir rezultatus]

Papildoma informacija apie ūkio subjektą

[Papildoma informacija apie ūkio subjekto vykdomą veiklos tipą, apimtis, pobūdį ir kt., priklausomai nuo ūkio subjekto veiklos pobūdžio]

Kontroliniai klausimynai

Eil. Nr.	Reikalavimų sritis	Taikoma *	Tikrinta *	Netaikoma *	Netikrinta *	Patikrinimo išvada*	Neatitinkančio reikalavimo numeris**

Pažeidimų nenustatyta	Pažeidimai nustatyti

1.	[Bendrojo kontrolinio klausimyno pagal veiklos sritį pavadinimas]						
2.	[Specialiojo kontrolinio klausimyno pagal veiklos sritį pavadinimas]						
3.	[Specialiojo kontrolinio klausimyno pagal veiklos sritį pavadinimas]						
4.	[Specialiojo kontrolinio klausimyno pagal veiklos sritį pavadinimas]						
5.	[Specialiojo kontrolinio klausimyno pagal veiklos sritį pavadinimas]						
(n+1)	Trūkumų pašalinimo kontrolinis klausimynas						

* - žymėti „X“,

** - kai nustatomas (-i) tikrinamos (-ų) reikalavimų srities (-čių) teisės aktų reikalavimų pažeidimas (-ai) ir skiltyje „Patikrinimo išvada“ atitinkamai pažymima „Pažeidimai nustatyti“, čia nurodoma kontrolinio klausimyno atitinkamo (-ų) reikalavimo (-ų) numeris (-iai).

Papildoma patikrinimo metu surinkta informacija, pastabos

Pridedami papildomi dokumentai

Išvados:

□ Veikla vykdoma nepažeidžiant patikrinimo akto prieduose nurodytų teisės aktų reikalavimų □ Veikla vykdoma pažeidžiant patikrinimo akto prieduose nurodytų teisės aktų reikalavimus: [teisės akto (-ų) pavadinimas (-ai), pažeistas straipsnis (-iai), dalis (-ys), punktas (-ai)]

Nurodymai:

1. Iki [data]*** įvykdyti žemiau pateiktus nurodymus pašalinant pažeidimus, kurie nelaikytini mažareikšmiais: 1.1. [išvardinti konkrečius nurodymus] 2. Pasibaigus šios skilties 1 punkte įrašyto (-ų) nurodymo (-ų) įvykdymo terminui, nedelsiant, bet ne vėliau kaip kitą darbo dieną raštu pranešti apie nurodymo (-ų) įvykdymą**** [informacijos pateikimo adresas, el. paštas] 3. Per ___________ darbo dienų terminą (ne vėliau kaip per 5 (penkias) darbo dienas) įvykdyti žemiau pateiktus nurodymus pašalinant mažareikšmį (-ius) teisės aktų reikalavimo (-ų) pažeidimą (-us): 3.1. [išvardinti konkrečius nurodymus] 4. Apie priimtus sprendimus mažareikšmiams teisės aktų pažeidimams pašalinti raštu, el. paštu info@vmvt.lt ar kitu Jums priimtinu būdu informuoti VMVT Priežiūros departamento ___________ apygardos skyrių ir pateikti tai patvirtinančius įrodymus. Nepašalinus mažareikšmio (-ių) teisės akto (-ų) reikalavimo (-ų) pažeidimo, teisės akto (-ų) reikalavimo (-ų) pažeidimas nebus laikomas mažareikšmiu ir atsakingas asmuo už jį bus traukiamas atsakomybėn teisės aktų nustatyta tvarka. Pateikus motyvuotą prašymą, terminas vieną kartą gali būti pratęstas ne ilgesniam kaip 5 (penkių) darbo dienų terminui.

*** - nurodoma vėliausia pažeidimams pašalinti numatyta data, tačiau atskiriems nurodymams, priklausomai nuo jų sudėtingumo, gali būti numatomos individualios trūkumų pašalinimo datos.

**** - suteikiama informacija, kokių priemonių / veiksmų imtasi nurodytiems pažeidimams pašalinti, pateikiant įrodančius dokumentus, nuotraukas ir pan.

Surašyti patikrinimo akto ______egzemplioriai ir perduoti:

Tikrinimas pradėtas	Tikrinimas baigtas
(diena, valanda)	(diena, valanda)

Tikrino:

(pareigos)	(parašas)	(vardas ir pavardė)
(pareigos)	(parašas)	(vardas ir pavardė)
(pareigos)	(parašas)	(vardas ir pavarde)

Dalyvavo:

(pareigos)	(parašas)	(vardas ir pavardė)
(pareigos)	(parašas)	(vardas ir pavardė)
Su aktu susipažinau ir vieną egzempliorių gavau Ūkio subjekto (juridinio asmens arba jo struktūrinio padalinio) vadovas (atsakingas darbuotojas) / fizinis asmuo (dirbantis pagal verslo liudijimą / individualios veiklos pažymą)
(parašas)	(vardas ir pavardė)
Automatizuotu būdu Valstybinės maisto ir veterinarijos tarnybos informacinėmis sistemomis formuojamoje patikrinimo akto formoje supažindinimo žyma išdėstoma taip: Su patikrinimo rezultatais susipažinau ir esu informuotas, kad patikrinimo aktas man bus pateiktas elektroninėmis priemonėmis _____________________________ (parašas) _____________________________ (vardas ir pavardė) _____________________________ (data)
Vieta kitai VMVT informacijai

Kiekvieno patikrinimo akto lapo apatiniame kolontitule turi būti nurodoma:

_____________________________ _______________ Nr. ______

[patikrinimo akto pavadinimas] (data)

Puslapis: iš ____

______________

Ūkio subjektų veiklos patikrinimų

Taisyklių

4 priedas

____________________________________________ KONTROLINIS KLAUSIMYNAS

[reikalavimų srities pavadinimas]

Eil. Nr.	Reikalavimas	Teisės akto straipsnis, dalis, punktas	Atitikties įvertinimas	Pastabos

Taip	Ne	Netaikoma / Neaktualu

[pateikiami kontroliniai klausimai, nurodomas reikalavimą reglamentuojančio teisės akto konkretus (-ūs) straipsnis (-iai), dalis (-ys) ir punktas (-ai)]	[aktyvi nuoroda į galiojančią teisės akto suvestinę redakciją, pagal kurią atliekamas reikalavimo atitikties įvertinimas]

______________

Teisės aktų, pagal kuriuos atliekamas reikalavimo atitikties įvertinimas, sąrašas:

1.

Kiekvieno kontrolinio klausimyno lapo apatiniame kolontitule turi būti nurodoma:

_____________________________ _______________ Nr. ______

[patikrinimo akto pavadinimas] (data)

Puslapis: iš ____

Ūkio subjektų veiklos patikrinimų

Taisyklių

5 priedas

TRŪKUMŲ PAŠALINIMO KONTROLINIS KLAUSIMYNAS

Eil. Nr.	Reikalavimas	Atitikties įvertinimas	Pastabos

Taip	Ne	Iš dalies
Ūkio subjektas pašalino nustatytus trūkumus

Išvados:

□ Nurodymai įvykdyti ir pažeidimai pašalinti □ Pažeidimai pašalinti iš dalies [išvardijami konkretūs pažeidimai, kurie nepašalinti arba pašalinti nepilnai, ir teisės aktų pavadinimas, pažeistas straipsnis (-iai), dalis (-ys), punktas (-ai)] □ Pažeidimai nepašalinti ir veikla vykdoma pažeidžiant šiuos teisės aktų reikalavimus: [išvardijami pažeidimai, kurie nepašalinti, ir teisės aktų pavadinimas, pažeistas straipsnis (-iai), dalis (-ys), punktas (-ai)]

Kiekvieno kontrolinio klausimyno lapo apatiniame kolontitule turi būti nurodoma:

_____________________________ ______________ Nr. ______

[patikrinimo akto pavadinimas] (data)

Puslapis: iš ____